Go tswa foo, Petere o ne a re: “Magodimo le lefatshe tse di gone jaanong di boloketswe molelo.” Fa re ne re ka se bale go ya pele re ne re ka nna ra nna le kgopolo e e seng yone. Mme ela tlhoko gore temana eno fa e tswelela ya re: ‘Le go senngwa ga baikepi.’ Ga go senngwe lefatshe mme go senngwa baikepi. Morago ga foo go diregang? Petere o ne a kwala jaana: “Go na le magodimo a masha [Bogosi jwa Modimo jo Mesia e tla nnang kgosi ya jone] le lefatshe le lesha [batho ba ba siameng] tse re di letetseng go ya ka tsholofetso ya gagwe, mme ruri go tla nna tshiamo mo go tsone.”—2 Petere 3:7, 13. Motho a ka bala temana 44, 46 kana 48, go ikaegile ka gore o dirisa thanolo efe ya Baebele, ka gonne mo dithanolong dingwe, ditemana tseno di na le mafoko a a tshwanang. * Thanolo ya Lefatshe le Lesha e balega jaana: “Fa leitlho la gago le dira gore o kgotšwe, le latlhe; go molemo thata gore o tsene mo bogosing jwa Modimo o le moitlho go na le gore o latlhelwe mo Gehena o na le matlho a le mabedi, koo diboko tsa tsone di sa sweng le molelo o sa tingweng gone.”—Mar. 9:47, 48.